Kalendar događanja Dubrovnika

Jazz koncert Lada Obradović i David Tixier u Art radionici Lazareti
2022-08-11 21:00 - 22:00 (Europe/Paris) | Lazaret, DUBROVNIK, Dubrovačko - neretvanska županija, 20000, Croatia (Local Name: Hrvatska)
Obradovic – Tixier jazz duo nastupit će 11. kolovoza od 21 h u Art radionici Lazareti. Nakon pet godina od prvog nastupa, u Dubrovnik se vraćaju cijenjeni francuski pijanist David Tixier te hrvatska udaraljkašica i bubnjarka Lada Obradović. Akustični zvuk izmiješan je s elektronikom, poliritmijom, vokoderima i mnogobrojnim loopovima.
Svestrani glazbenici ujedno vode i druge projekte, a učestalo nastupaju širom Europe. Gostovanje u Lazaretima tijekom ljetne turneje prilika je da čujete ovu intrigantnu kombinaciju klavira i udaraljki.
Lada Obradović publici je također poznata kao glumica / bubnjarka Katarina iz Netflixove serije “The Eddy” na kojoj je surađivala s Oscarovcem, filmašem Damienom Chazelleom (‘Whiplash’, ‘La La Land’, ‘First Man’).
Organizaciju ovog koncerta su omogućili Art radionica Lazareti i Audiovizualni centar Dubrovnik uz potporu Ministarstva kulture i medija RH, Grada Dubrovnika te Zajednice tehničke kulture Grada Dubrovnika.
Više informacija o izvođačima i glazbi koju stvaraju:
https://www.obradovictixierduo.com
http://www.ladaobradovic.com/
https://www.davidtixier.com
Ulaznice u pretprodaji 50 kn / na ulazu 70 kn; informacije i rezervacije ulaznica na e-mail: arl@arl.hr; inbox naše FB stranice @ARL.Dbk ili inbox IG profila ARL: @arldu.
vidimo se!

Ajla Hebib Špoljarec: TEX INSTALACIJA – INTERVENCIJA
2022-08-12 20:00 - 23:00 (Europe/Paris) | Lazaret, DUBROVNIK, Dubrovačko - neretvanska županija, 20000, Croatia (Local Name: Hrvatska)
Pozivamo vas na događanje u petak 12. kolovoza od 20 sati u Galeriju Otok
U Galeriji Otok Ajla Hebib Špoljarec postavit će svoju Tex instalaciju – intervenciju koju možete pogledati od 20 – 23 sata Ajla Hebib Špoljarec kontinuirano istražuje vizualni jezik i komunikacijske obrasce novih medija, kao i mogućnosti i krajnosti mogućnosti korištenja tekstila, često sintetizirajući to dvoje u širokom programskom rasponu svoga rada – od modnih dodataka do umjetničkih instalacija kao što su mobili ili recentna serija Textil installation, svojevrsnih oprostorenih slika-tapiserija uniformnog formata većih dimenzija. Unutar formata vertikalnog pravokutnika tekstilne instalacije sastavljenih od crnih, akromatskih traka koje obrubljuju obojena polja-slike zasićenih boja i uzoraka na razmeđi lirske i geometrijske apstrakcije, Ajla Hebib Špoljarec stvara raster četverokutnih polja, asocijativnih boja i motiva ali i s upisanom asocijacijom na arhitekturu Internacionalnog stila, i njezine pročelne rešetke. Paralelni primjer izravnog povezivanja tekstila i arhitekture je rad Katerine Sedá iz 2007. pod nazivom “Za svakog psa drugi gospodar”, engl. For Every Dog a Different Master. Češka umjetnica izrađuje rodno neutralne košulje s uzorkom prozorskih nizova socijalističkih stambenih solitera iz 1970-ih, koristeći tekstilni tisak u radu na razmeđi konceptualne i socijalne umjetnosti. Gledajući tekstilnu instalaciju u Galeriji Otok, možemo zamisliti promatranje fenestracije rasvjetljenih domova modernog solitera. Sličan je, međutim, i formalni jezik instalacije Daniela Dezeuzea “Bez naziva” iz 1976., simbolički predstavljajući materijalnu osnovu odnosno pojavnost slikarstva, kao pitanja okvira, platna i pigmenta. U arhitekturi, Semperova „teorija odijela”, njem. Bekleidungstheorie, aluzije na tekstil i platno, nije nimalo slučajna. Pletenje i tkanje bile su prve primjerene tehnologije izvedbe zidova u počecima arhitekture, a čvor njihov prvi konstruktivni element. Vertikalno obješeni „tepisi” bili su mobilni zidovi nomadskih nastambi i lako prenosive slike prije pojave štafelajne, slike emancipirane od arhitektonskog okvira. Iz teksta dr. sc. Silve Kalčić Ajla Hebib Špoljarec rođena je u Dubrovniku. Diplomirala je 2001. godine na Tekstilno-tehnološkom fakultetu Sveučilišta u Zagrebu, za modnog dizajnera tekstila i odjeće. Nakon završenog studija ostvarila je stipendiju u Milanu na Creative Academy, Master of Arts for Design. Od 1999. godine bavi se modnim dizajnom, slikarstvom, fotografijom, videom i instalacijom. Kontinuirano djeluje u području modnog dizajna i konceptualne umjetnosti, istražuje vizualni jezik i komunikacijske obrasce novih medija koje primjenjuje kroz svoj rad. Ostvarila je mnogobrojne koncepte dizajna “Ajleeny”, mobila, umjetničkih instalacija i inervencija. Izlagala je na brojnim samostalnim i skupnim žiriranim izložbama u Hrvatskoj i inozemstvu, međunarodnim predstavljanjima i umjetničkim manifestacijama. Aktivno sudjeluje na brojnim projektima i izložbama u sklopu hrvatskih galerija i muzeja kao modni dizajner te voditelj inovativnih radionica. Članica je ULUPUH -a, HDD-a (Hrvatskog Dizajnerskog društva) i HDLU-a Dubrovnik. Živi i radi u Zagrebu. Kontakt e-mail: ajleeny@gmail.com

Otvorenje izložbe "Dubrovnik zimi" u prizemlju Narodne knjižnice Grad
2022-08-16 20:00 - 20:30 (Europe/Paris) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u utorak, 16. kolovoza s početkom u 20 sati u prizemlju Narodne knjižnice Grad održat će se otvorenje izložbe “Dubrovnik zimi” splitske akademske slikarice Lili Gluić. Predgovor za izložbu napisala je prof. umjetnosti Maris Šišević.
-Likovna djela Lili Glujić imaju jedinstveni zajednički nazivnik, njihovo je ishodište Mediteran. Gluić je slikarica sačinjena od energije, svjetla i boje Mediterana, uklopljena u tradiciju i duh svog zavičaja kojeg kroz najdraže joj motive na dubokoj osobnoj razini proživljava, iznova valorizira i impresionističkim likovnim govorom s očaravajućom lakoćom iskreno stvara i predaje svijetu. Njezin likovni odnos prema staroj i nestaloj našoj baštini je tautološki i toplo zaštitarski.
Gluić u svakom potezu kista, spontano i iskreno govori svojim slikarskim dijalektom, ne luta za dalekim podnebljima i motivima, uvijek daje samu sebe kroz osobnu interpretaciju svog čarobnog kraja, na koncu ona će reći “Tu sam doma”.
Bilo da se radi o akrilima ili akvarelima, to su uvijek vedre slike vedre duše, nevjerojatne svjetlosti, očišćene od svega nepotrebnog, impresije, uvijek jake figuracije s naslanjanjem na apstrakciju.
Lili Gluić u svom slikarskom poštenju ističe da umjetnost treba biti lijepa, da u njoj treba uživati kao dijete i uvijek iznova bit začuđen ljepotom. To je približava renoirovskoj teoriji umjetnosti, “Po mom mišljenju slika bi trebala biti nešto ugodno, veselo i ljupko. Da, ljupko! U životu već ima previše neugodnih stvari, bez da mi stvaramo nove.” Pierre-Auguste Renoir.
U prostorima Narodne knjižnice Grad, Gluić će svojim slikarskim rukopisom punim dražesti oživjeti naše domaće likove i autentičnu poeziju naših krajeva, punu sunca i svjetla.- izjavila je Šišević.

MALA ŠKOLA FOTOGRAFIJE
2022-08-17 10:00 - 11:00 (Europe/Paris) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
Uz izložbu „Istina“ suvremene fotografkinje Mare Bratoš, u Umjetničkoj će se galeriji Dubrovnik u srijedu, 17. kolovoza u 10 sati održati dječja radionica „Mala škola fotografije“.
Umjetnica Mara Bratoš i muzejska pedagoginja Ivona Šimunović malene će kreativce uvesti u svijet fotografije ukratko ih upoznavši s osnovnim tehnikama fotografije, a imat će priliku napraviti i svoje polaroid fotografije koje će u muzeju biti izložene do kraja izložbe.
Radionica je namijenjena osnovnoškolskom uzrastu, a potrebno se unaprijed prijaviti putem emaila: ivona.simunovic@momad.hr.

Radionica "Upoznajmo dinosaure" za djecu od 4 do 8 godina
2022-08-23 09:00 - 10:00 (Europe/Paris) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U organizaciji Odjela za djecu i mlade Dubrovačkih knjižnica, u četvrtak 18. kolovoza i u utorak, 23. kolovoza s početkom u 9 sati u prizemlju Narodne knjižnice Grad održat će se radionica “Upoznajmo dinosaure” namijenjena djeci od 4 do 8 godina. Na radionici će se pročitati slikovnica naziva “Koji sam ja dinosaur? male-dino priče” (ilustrator John Patience) čiji prijevod potpisuje Filip Kozina. Nakon čitanja priče o dinosauru Dinu polaznike očekuje kreativni dio radionice gdje će izrađivati dinosaure od različitih materijala. Prijave se vrše na djecji@dkd.hr ili na Messenger Odjela za djecu i mlade.

PREDSTAVLJANJE MONOGRAFIJE ANTUNA MASLE
2022-08-18 21:00 - 23:00 (Europe/Paris) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
Velika retrospektivna izložba Antun Masle (1919. – 1967.) uz 100. obljetnicu slikarova rođenja čiji je autor Igor Zidić, jedan od najpoznatijih hrvatskih povjesničara, teoretičara i kritičara umjetnosti, bila je postavljena u Umjetničkoj galeriji Dubrovnik od sredine prosinca 2019. do početka ožujka 2020. godine. U povodu izložbe, u autorstvu Igora Zidića i u nakladništvu Umjetničke galerije Dubrovnik, sredinom 2020. godine izašla je i monografija koja će biti predstavljena u Umjetničkoj galeriji Dubrovnik u četvrtak, 18. srpnja u 21 sat.
Na predstavljanju će govoriti autor monografije, Igor Zidić, povjesničar umjetnosti Ivan Viđen, ravnatelj Umjetničke galerije Dubrovnik, Tonko Smokvina i muzejska savjetnica Umjetničke galerije Dubrovnik, dr.sc. Rozana Vojvoda.
U ovoj je obimnoj, bogato ilustriranoj monografiji na gotovo 500 stranica Igor Zidić ponudio novo čitanje i europsku kontekstualizaciju opusa Antuna Masle jednog od možda najzanimljivijih, a nedovoljno valoriziranih hrvatskih umjetnika druge polovice dvadesetog stoljeća. U monografiji se mogu pronaći sve umjetnine koje su bile izložene na izložbi u Umjetničkoj galeriji Dubrovnik i brojne druge, iz obiteljskog vlasništva, različitih privatnih zbirki, te iz mnogobrojnih muzejskih i galerijskih institucija primjerice Galerije umjetnina u Splitu, Moderne galerije u Zagrebu, Muzeja suvremene umjetnosti u Zagrebu, Muzeja moderne i suvremene umjetnosti u Rijeci, Narodnog muzeja u Zadru, Gradskog muzeja u Rovinju… Suradnica autora monografije je Anabel Zanze, a ostali suradnici na monografiji su Ivana Majer i Rozana Vojvoda, dok su za fotografije zaslužni Miho Skvrce, Goran Vranić i drugi. Za oblikovanje monografije zaslužan je studio Bahrach & Krištofić, a tiskana je u Tiskari Zelina d.d.

Otvorenje izložbe; Marijana Pende "Snotgreen sea"
2022-08-19 20:30 - 21:30 (Europe/Paris) | Lazaret, DUBROVNIK, Dubrovačko - neretvanska županija, 20000, Croatia (Local Name: Hrvatska)
Izložba dubrovačke umjetnice Marijane Vukić Pende bit će otvorena 19. kolovoza, petak, u 20:30 sati u Art radionici Lazareti (lađa x).
“Snotgreen sea”ujedno je i predstavljanje njenih novih radova.
Snotgreen sea
“To je vjetar… vjetar, samo vjetar. More je bez njega ništa.” kaže nautičar koji plovi više od 50 godina. “Samo vjetar. To moraš znati! Možeš ga čak i namirisati! Bez njega, more je samo nepomična zdjela vode, ništa drugo.” Nedugo zatim prijateljica mi spomene da se jednom zamalo utopila dok se kupala u moru – u apsolutnom miru. U „mrtvome moru“ kako ga je nazvala. Bez vjetra. Ali punog struja. Iz svih smjerova, koje se uvijek mijenjaju.
Vrtlozi, divlje pijane vode.
Homerov Epi oinopa ponton uvijek je ostavljao prevoditelje i tumače u nedoumicama – koja bi to boja trebala biti – more boje vina? Grci nisu poznavali “plavo” kao naziv za boju. Ne nalazimo je ni u jednom tekstu. Kao da su lakše razlikovali svijetlo i tamno, ali ne i nijanse boja. Jedan prevoditelj govori o “tamnom” moru. Drugi misli da se uopće niti ne radi o boji. Zapravo, oinopa ispravno prevedeno znači: “vinooki”. Dakle, takvo more bi bilo pijano, nemirno, opasno.
Na početku Joyceovog “Uliksa”, Stephena Daedalusa jedan od njegovih sustanara uči da Homerovo more naziva „slinavozelenim“
“Nova umjetnička boja za naše irske pjesnike: slinavozelena.”*
Nova, umjetno proizvedena boja pogađa metu. A i more počinje drugačije mirisati.
Olaf Nicolai
*str 9; James Joyce, Uliks, preveo Luko Paljetak, Otokar Keršovani, Opatija, 1991.

Marijana Pende studij kiparstva započinje 2002. godine na Accademia di Belle Arti di Venezia kod profesora Andree Grassija. Pohađala je studij skulptura-instalacije u klasi profesora Roberta Pozzobona, a 2005. Godine izabrana je za sudjelovanje na 51. Venecijanskom bijenalu (Atelier Aperti, Accademia di Belle Arti di Venezia). Tijekom studija počela je izlagati na grupnim izložbama. 2008. godine diplomirala je Arte e musica contemporanea u klasi prof. Nicole Cisternina. Iste godine sudjelovala je na rezidenciji u Kulturamt Frankfurt na Majni. Izlagala je na zajedničkim izložbama suvremenih dubrovačkih umjetnika: Galeriji Prsten, HDLU Zagreb, Umjetničkoj galeriji Dubrovnik kao i na međunarodnim skupnim izložbama poput CLASS ROOM 01 Museo Madre, Napulj; REFUSES, Arsenale, Venecija, 2010; EMOTION TO COHABIT, Galleria d’Arte Moderna, Pallazo Forti, Verona i MSU Zagreb.
Do sada je tri puta izlagala na Trijenalu hrvatskog kipartsva u Gliptoteci HAZU u Zagrebu (2012.,2015., 2018.) 2019. godine izlaže na izložbi IDENTITÀ, u Trieste Contemporanea u Trstu. Iste te godine s Izvorom Pende i Slavenom Toljem sudjelovala je na izložbi MJESTO ISPREKIDANIH SUSRETA, koja se za vrijeme 58. Venecijanskog bijenala održala u Paviljonu Tesa 100 u Arsenalu. U recentnom periodu sudjelovala je na izložbama: GOOD TROUBLE / Artists Respond to the 2020 Presidential Election, Whitebox Harlem Art center, New York; Art / rat / tranzicija, MMSU, Rijeka; 3rd Space Eu/rope project no.1 NMMU Zagreb; Studio Josip Račić (2020.), Searching for Identity (at the Time of Selfie) Vilnius Academy of Arts, Lithuania 2021.
Od 2014. samostalno izlaže u najvažnijim hrvatskim muzejskim institucijama kao što su Muzej moderne i suvremene umjetnosti, Rijeka, 2016., Gliptoteka HAZU, Zagreb, Muzej suvremene umjetnosti Istra, Pula, 2017; Palazzo Costanzi / Trst, 2018, Galerija umjetnina Split, 2019.
Njeni radovi se nalaze u muzejskim i privatnim zbirkama.
Živi i radi u Dubrovniku

ART RADIONICA LAZARETI – LAĐA X.
19.8. – 9.9.2022.
Radno vrijeme
12 – 20 h
a: Frana Supila 8, Dubrovnik
e: arl@arl.hr
t: 020-324-633
fb: @ARL:Dbk
w: arl.hr
tekst / text: Olaf Nicolai
fotografija / photography: Mara Bratoš
Produkcija / production: Marijana Pende i ARL 2022:
Postav / Set-up: Nikša Vukosavić
Podrška rada i programa ARL: Grad Dubrovnik, Ministarstvo kulture i medija RH, Zaklada Kultura nova, Nacionalna zaklada za razvoj civilnog društva

Otvorenje izložbe Orsata Frankovića
2022-08-25 20:30 - 21:30 (Europe/Paris) | Lazaret, DUBROVNIK, Dubrovačko - neretvanska županija, 20000, Croatia (Local Name: Hrvatska)
Izložba Orsata Frankovića bit će otvorena 25. kolovoza, četvrtak, u 20:30 sati u Galeriji Otok – Art radionica Lazareti.
Orsat Franković grafički je dizajner s diplomom Studija dizajna Arhitektonskog fakulteta Sveučilišta u Zagrebu i magisterijem MA(RCA) Royal College of Art u Londonu. Osnivač je i kreativni direktor studija Laboratorium (2001.) i kasnije studija Flomaster (2012.). Iza sebe ima dugogodišnje iskustvo rada na razvoju kreativnih koncepata kombiniranjem oblikovnih metodologija i interdisciplinarnog pristupa u radu. Autor je niza zapaženih rješenja u oblikovanju vizualnih komunikacija, a veliki dio profesionalnog angažmana posvetio je polju kulture i suradnji s civilnim sektorom. Dobitnik je brojnih relevantnih međunarodnih nagrada i priznanja poput ICOGRADA Excellence Award, AICA, ZGRAF Grand Prix, European Design Award te niza drugih. Član je Hrvatskog dizajnerskog društva.
OTVORENJE IZLOŽBE
25. kolovoza 2022. u 20:30
RADNO VRIJEME:
ponedjeljak – petak; 13 – 21
(u drugim terminima prema dogovoru)
Kontakt: www.arl.hr / arl@arl.hr / 020-324633 / FB: @ARL.Dbk
PODRŠKA: Grad Dubrovnik, Ministarstvo kulture i medija RH, Zaklada Kultura nova, Nacionalna zaklada za razvoj civilnog društva

Otvorenje izložbe "Pogled iz dubine" u prizemlju Narodne knjižnice Grad
2022-08-29 19:00 - 19:30 (Europe/Paris) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u ponedjeljak, 29. kolovoza s početkom u 19 sati u prizemlju Narodne knjižnice Grad održat će se otvorenje izložbe “Pogled iz dubine” dubrovačkog slikara i znanstvenika Valtera Kožula.
Predgovor za izložbu napisala je povijesničarka umjetnosti i kustosica izložbe Andrea Batinić Ivanković, iz kojeg izdvajamo:
Novi ciklus slika Valtera Kožula nudi užitak vizualnoj percepciji, kako na kompozicijskoj, tako i na gestualnoj razini. Postignute slike su vedre, lagane kombinacije boja, pomno posložene u prostor s okom za ravnotežu i ritam. Njegov neposredan, gust i napet kolorizam stvara dinamične kontraste, a gesta mu je bogata i pokrenuta, organička i elastična, prenoseći vruće i strastvene osjećaje.
Morski motivi, odnosno „stanovnici“ morskih dubina nose svoju ljepotu no punu slikovitost dobivaju u integraciji s kolorističkom tvarnošću i samim pojmom kromatskih mijena. Intenzivnom paletom autor uzdiže uzbudljivost oblika, promatranih do razine svojevrsnog izjednačavanja teme i ugođaja. Motivi njegova slikarstva postojani su, jasni i stabilni, a motiv koji s radošću preobražava na platno koliko je pred njim, toliko je i u njemu. Ne udaljujući se od zbilje potvrđuje dostatnost i možda nenadmašivost vlastitog okruženja, dok prirodne pojave; more, podvodni svijet i njegova bića valorizira kao neiscrpne izvore inspiracije.
Biografija:
Valter Kožul rođen je 1967. u Dubrovniku. Slikarstvom se bavi od 1990. Radi u tehnikama akrila i ulja na platnu te akvarela. Dominantni motivi u slikarskom radu su more i podvodni svijet te vedute Dubrovnika i okolice. Izlagao je na tri samostalne i na brojnim skupnim izložbama u Hrvatskoj i inozemstvu. Član je Dubrovačke udruge likovnih umjetnika.
Izložba ostaje otvorena do 9.9.2022.

Koncert njemačkih glazbenika Sanje i Michaela Uhde u Saloči od zrcala
2022-08-29 20:00 - 21:00 (Europe/Paris) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, njemački glazbenici Sanja-Božena Uhde (koncertna violončelistica) i Michael Uhde (pijanist) u ponedjeljak, 29. kolovoza 2022., s početkom u 20 sati u Saloči od zrcala održat će koncert komorne glazbe naziva “Putovanje Europom” namijenjen prijateljima, bivšim učenicima i svima koji vole klasičnu glazbu. Posljednji koncert u Dubrovniku glazbenici su održali prije više od trideset godina u Kneževu dvoru.
Na programu će se naći djela Ludwiga van Beethovena, Petera Tschaikowskog, Manuela de Falle i Augusta Nölcka.
Sanja-Božena Uhde aktivna je međunarodna koncertna violončelistica. Izvela je koncerte za violončelo skladatelja Haydna, Schumanna i Brahmsa (dvostruki koncert) te Beethovena (trostruki koncert) kao solistica s orkestrom. Karijera ju je odvela u brojne europske i izvaneuropske zemlje, poput Italije, Francuske, SAD-a i Brazila, gdje je držala majstorske tečajeve na raznim sveučilištima. Profesorica je Pädagogische Hochschule Karlsruhe i često nastupa u Njemačkoj i izvan nje.
Michael Uhde, pijanist, rođen je u obitelji glazbenika. Njegov otac, Jürgen Uhde, bio je pijanist,muzikolog i autor nekoliko standardnih djela o klavirskoj literaturi.Kao komorni glazbenik nastupao je s instrumentalistima među kojima se ističu Antonio Pellegrini, Antônio Meneses i Sergey Kravchenko, obilazeći mnoge europske zemlje, Sjedinjene Države i Brazil. Pozvan je da drži tečajeve klavir i komornu glazbu na mnogim akademijama i sveučilištima diljem svijeta, kao što su Sveučilište Michigan, Ann Arbor, Beograd (Srbija), Tromsö (Norveška), sveučilišta u Belu Horizonte, Goiania, Brasilia, Sao Paolo i Curitiba (Brazil). Profesor je klavira i komorne glazbe te je bio prorektor na Sveučilištu za glazbu u Karlsruheu.
Ulaz je slobodan.

LJETO U GRUŽU: predstavljanje romana "Domovina to go" Roberta Međurečana
2022-08-30 20:00 - 21:00 (Europe/Paris) | TUP dvorište, Svetog križa 3, DUBROVNIK, Dubrovačko - neretvanska županija, 20000, Hrvatska
U okviru programa Ljeto u Gružu, te u suradnji s Dubrovačkim knjižnicama, u utorak 30. kolovoza 2022. u 20 sati u TUP dvorištu pisac Robert Međurečan predstavit će svoj novi roman “Domovina to go”.
Šimun Nikolić, nezaposleni profesor hrvatskoga jezika, razočaran u hrvatsko pravosuđe i ekonomiju, odluči otići raditi u München kao bauštelac, ne bi li prikupio novac za ponovno pokretanje sudskog spora povodom prometne nesreće u kojoj su mu stradali žena i dijete. Smjestit će ga našijenci u zgradu, kafkijanski limb, gdje žive došljaci svih nacija, živu vrevu jezika i nevolja, a uskoro će zaredati i ubojstva i Šimun će se naći usred kriminalističke istrage u kojoj su svi stanovnici hotela sumnjivi, što pojačava njihove strahove koje nose sa sobom iz zavičaja.
“Domovina to go” Roberta Međurečana je dijelom i epistolarni roman, jer Šimun piše pisma nerođenoj kćeri, a pri rekonstrukciji stare zgrade nalazi pisma koja je 1930-ih Jakob pisao zaručnici Izabeli, koja pak uznemirujuće podsjećaju na suvremenu političku radikalizaciju.
Tako uz fabulu koja primora čitatelja da, baš kao i Šimun, drži oči širom otvorene, autor predstavlja galeriju likova i trauma, preispituje europski identitet, multikulturalno društvo, bolan i neizvjestan proces melting pota, pripovijeda o klicama terorizma i pribojava se rata u Europi. Koji je u međuvremenu počeo.
– Kruno Lokotar, urednik
Robert Međurečan rođen je 1969. u Zagrebu. Njegov prvi roman, drski antiratni pamflet Prodajem odličja, prvi vlasnik (2008.) bio je nominiran u svim natječajima za knjigu godine. Drugi roman, Kad jaganjci utihnu u Zdihovu (2011.), literarno nastavlja obračun s devijacijama iz bliske prošlosti. Treći roman, Krletka za glinenog goluba (2019.), zatvara svojevrsnu trilogiju o našim posrnućima u trenutku dok naši nogometaši haraju Svjetskim prvenstvom. Piše drame, scenarije, svira, sklada pjesme za sitne novce. Lako se rasplače na ciganske romanse. Priučeni dešnjak, lijevi volej mu je još uvijek razarajući. Živi i radi u Zagrebu.

Aljoša Jurinić, klavir
2022-09-07 21:00 - 22:30 (Europe/Paris) | Knežev dvor, Pred Dvorom 3, DUBROVNIK, Dubrovačko - neretvanska županija, 20000, Croatia (Local Name: Hrvatska)
Aljoša Jurinić održati će recital u atriju Kneževa dvora, 7. rujna s početkom u 21 sat. Svoj najveći međunarodni uspjeh ostvario 2012. pobijedivši na uglednom pijanističkom natjecanju Robert Schumann u skladateljevu rodnom gradu Zwickauu. Godine 2015. bio je finalist Međunarodnog pijanističkog natjecanja Fryderyk Chopin u Varšavi. Laureat je Natjecanja kraljice Elizabete 2016. godine u Bruxellesu i finalist Međunarodnog pijanističkog natjecanja u Leedsu 2018. godine. Aljoša Jurinić je 2019. godine odlikovan ordenom Reda Danice hrvatske s likom Marka Marulića.

Ante Svarčić (1938. – 2021.) i Ulica Ruđera Boškovića u Splitu/Splitu 3, izložba i predavanje
2022-09-09 19:00 - 21:00 (Europe/Zagreb) | Red History Museum, Ulica Svetog Križa 3, DUBROVNIK, Dubrovačko - neretvanska županija, 20000, Croatia (Local Name: Hrvatska)
Idući ponedjeljak ne propustite predavanje i otvorenje gostujuće izložbe udruge Inova iz Splita:

Ante Svarčić (1938. – 2021.) i Ulica Ruđera Boškovića u Splitu/Splitu 3 udruge Inova iz Splita

Kombiniranjem različitih medija predstavit će se rad nedavno preminulog arhitekta Ante Svarčića (1938. – 2021.) i njegov autorski pristup glavnoj ulici realiziranog dijela Splita 3, a glavni eksponat je maketa Ulice Ruđera Boškovića.

Autorice izložbe: Jelena Borota, Marina Bucat, Višnja Kukoč
Fotografije: Lea Jurčić
Grafike: Ante Milas i Ivan Svaguša Svagi

Predavačice: Jelena Borota, Marina Bucat, Višnja Kukoč

Radionica "Dubrovački govor od 16. do 18. stoljeća"
2022-10-01 10:00 - 11:00 (Europe/Paris) | Ogranak Lapad, Ul. dr. Ante Starčevića 24 (1. kat), DUBROVNIK, Dubrovačko - neretvanska županija, 20000, Croatia (Local Name: Hrvatska)
I ove godine Dubrovačke knjižnice organiziraju radionice „Dubrovački govor od 16. do 18. stoljeća“ pod vodstvom akademika Luka Paljetka. Radionice su osmišljene kao edukativni program za skupinu od petnaestak polaznika koji žele bolje upoznati dubrovačku kulturu i povijest, a osobito razvoj dubrovačkog govora kroz stoljeća. U ovom ciklusu polaznici će raditi na tekstu frančezarije Džono aliti Gos nastale prema Molierovoj komediji Don Juan ili Kamena gozba. U godini u kojoj se obilježava 400. obljetnica rođenja ovog velikog književnika, proučavat će se njegov utjecaj na dubrovačku književnost.
Prva radionica održat će se u subotu 10. rujna s početkom u 10 sati u lapadskom ogranku Dubrovačkih knjižnica (Atlant centar, 1. kat).

Solistički recital u Saloči od zrcala
2022-09-12 20:00 - 21:00 (Europe/Paris) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u ponedjeljak, 12. rujna s početkom u 20 sati u Saloči od zrcala održat će se solistički recital Jakova Varezića (saksofon), uz klavirsku pratnju Martine Ivčević i gosta saksofonista Luke Norca.

Književni susret i predstavljanje nove zbirke pjesama Zvjezdane Čagalj "U ime za ime"
2022-09-13 20:00 - 21:00 (Europe/Zagreb) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
Književni susret i predstavljanje nove zbirke pjesama Zvjezdane Čagalj “U ime za ime” održat će se 13. rujna u 20 sati u Saloči od zrcala.

U predstavljanju uz autoricu sudjeluje akademik Luko Paljetak, urednik i recenzent ove zbirke te glazbenik Ivan Bonačić.

Zvjezdana Čagalj rođena je u Splitu, gdje je završila Filozofski fakultet te stekla zvanje nastavnice, a potom i profesorice predškolskog odgoja. Radila je kao odgojiteljica-savjetnica u predškolskoj ustanovi “Radost”, područni objekt “Šareni svijet” u Splitu. Danas je u mirovini.
Zvjezdanin književni opus broji 19 naslova za djecu i odrasle. Piše na štokavskom i čakavskom jeziku. Dobitnica je prve nagrade za čakavsku poeziju u Mariji Bistrici, a pjesma “Dah mora” ušla je u tisuću najljepših pjesama svijeta na natječaju “Erato”. Pjesme joj se nalaze i u čitankama za osnovnu školu.

MGF Dubrovnik u pozno ljeto - Brass & Percussion septet DSO-a
2022-09-13 21:00 - 23:00 (Europe/Paris) | Knežev dvor, Pred Dvorom 3, DUBROVNIK, Dubrovačko - neretvanska županija, 20000, Croatia (Local Name: Hrvatska)
Omiljeni ansambl DSO-a, Bras & Percussion septet nastupa 13. rujna u 21 sat u Kneževom dvoru. Publika će moći uživati u tango, pop, klasičnoj, filmskoj, jazz i latino glazbi.

"Baština - naš bitak na istom mjestu" - književna večer posvećena Terezi Buconić Gović (1947.-2012.)
2022-09-15 19:00 - 20:00 (Europe/Paris) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
U organizaciji Dubrovačkih knjižnica, a povodom obilježavanja Dana kulturne baštine, u četvrtak, 15. rujna s početkom u 19 sati u Saloči od zrcala održat će se književna večer posvećena Terezi Buconić Gović. Sudjeluju Tanja Galjuf, profesorica hrvatskoga jezika jezika i književnosti, knjižničarka Irja Jerković i Mato Tomljanović.
Tereza Buconić Gović (1947.-2012.) dubrovačka književnica i profesorica hrvatskog jezika i književnosti svoju je ljubav prema književnosti i prema baštini sjedinila u svojim knjigama. Objavila je deset knjiga posvećenih zavičaju. U svojoj prvoj knjizi “Šetnja kroz stare dubrovačke vrtove”, sačuvala je jedinstvena sjećanja na povijesne đardine Rijeke dubrovačke koji su krasili ljetnikovce. “Slike i legende Rijeke dubrovačke” i “Priče oko popreta 1. i 2.“ djela su u kojima je opisala običaje i uporabne predmete zavičaja. Putopisna proza “Dubrovački krajolici” opisuje ljepote Konavala, Rijeke, Osojnika i Lopuda. Potom slijede “Zavičajne priče” te “Dubrovačke povijesne minijature” u dva sveska te “Dubrovačke povijesne crkvice” U „Primorskom kalendaru“, posljednjem objavljenom djelu Tereza Buconić Gović riječima svjedoči čvrstu vezu čovjeka i prirode u koju je srastao, ostavljajući svjedočanstvo baštinicima kao sjećanje, ali i kao mogućnost.

Otvorenje izložbe "Pripovijesti iz Grada" Buca Pende
2022-09-19 20:30 - 21:00 (Europe/Zagreb) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u ponedjeljak, 19. rujna 2022., s početkom u 20:30 u prizemlju Narodne knjižnice Grad održat će se otvorenje izložbe slika “Pripovijesti iz Grada” dubrovačkog umjetnika Buca Pende.
-Opus Buca Penda u potpunosti je posvećen voljenom Gradu. Jedan dio se bavi motivima reprezentativnih građevina, dok drugi predstavlja skrivene kutke grada.Ne zaboravljajući suštinu vedute, koja je pokretana uspomenama na boravak u nekom mjestu, Buco osim sličnosti s motivom nudi i trenutke ponovne gradnje naših spomenika. Slikajući s ljubavlju proživljava radosti gospara Pijetra di Martina, Jurja Dalmatinca i mnogih drugih graditelja. Prizivanje stoljeća je onaj osobni doprinos interpretaciji koji se odvaja od pukog zanatstva i daje joj nov kvalitet. Čini se ponekad kako je slikar ljut na satelitske antene, pvc prozore koji ometaju vremensko putovanje. – kazao je Milo Brangjolica.

Prva radionica "Pripovijedanje - ljubav i potreba"
2022-09-20 18:00 - 19:00 (Europe/Zagreb) | Ogranak Lapad, Ul. dr. Ante Starčevića 24 (1. kat), DUBROVNIK, Dubrovačko - neretvanska županija, 20000, Croatia (Local Name: Hrvatska)
U organizaciji Dubrovačkih knjižnica kreće radionica pod nazivom “Pripovijedanje – ljubav i potreba”, a koju će voditi dr. sc. Janko Andrijašević. Tema je upoznavanje sa prirodom univerzalne čovjekove sklonosti ka pripovijesti (pričanje, pisanje, čitanje). Fenomen humanističkog fenomena pripovijesti će se sagledati iz interdisciplinarne perspektive, uključujući povijest, umjetnost, sociologiju, etiku, psihologiju, biologiju. Radionice će se održavati jednom tjedno, a obuhvatit će trinaest tema: Homo fictus; Svrha priče; Priroda priče; Priča i biologija; Priča i san; Priča i ludilo; Priča, laž i istina; Priča i povijest, Priča i moral, Priča i pamćenje, Priča i biznis, Priča, mit i religija; Priča i smrt.
Prva radionica će se održati u utorak, 20. rujna 2022., s početkom u 18 sati u ogranku Lapad (Atlant centar, 1. kat).

Frančezarije –Molièrove komedije na dubrovačku / Predavanje
2022-09-22 18:00 - 19:00 (Europe/Paris) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U organizaciji Dubrovačkih knjižnica, a povodom obilježavanja Dana europske baštine, u četvrtak 22. rujna s početkom u 18 sati u Znanstvenoj knjižnici Dubrovnik, profesorica hrvatskoga jezika i književnosti Mariela Marković održat će predavanje o frančezarijama.
Što su frančezarije i koliko je fenomen frančezarija jedinstven u europskom književnom i kulturnom kontekstu? Možemo li pojam frančezarija svesti samo na preradu Molièrovih komedija ili ima i širi značaj? Koje su karakteristike jezika frančezarija i zašto su one tako dobar izvor u proučavanju povijesti dubrovačkog jezičnog idioma?

Pričaonica "Ulicama moga grada" za djecu od 4. do 8. razreda
2022-09-23 17:30 - 18:30 (Europe/Zagreb) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
U okviru ovogodišnje manifestacije Dana europske baštine, čija je glavna tema održivnost baštine, Odjel za djecu i mlade počinje s ciklusom pričaonica “Ulicama moga grada”. Prva pričaonica će se održati u petak, 23. rujna 2022., na Međunarodni dan kulturne baštine i Dan europske baštine s početkom u 17:30. Namijenjena je djeci od 4. do 8. razreda, a polazna točka je prizemlje Narodne knjižnice Grad, od Puča 6 odakle se kreće u šetnju – od iza Roka gdje će polaznici pogledati najstariji nogometni grafit, do samostana svete Marije i do „Mrtvog zvona, a imat će priliku i saznati što su to vrata od Celenge i još mnoge zanimljivosti koje kriju ulice tog dijela našeg Grada.

Koncert/ Sam Rotman u Saloči od zrcala
2022-09-23 20:00 - 21:00 (Europe/Zagreb) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u petak 23. rujna 2022., s početkom u 20 sati, Sam Rotman, američki pijanist održat će koncert klasične glazbe u Saloči od zrcala. Tijekom svoje bogate karijere, Rotman je održao više od 3200 koncerata u 61 državi, dok u posljednjih 20 godina održi stotinjak koncerata u sedam do devet zemalja. Na programu su skladbe Ludwiga van Beethovena čija se 250. obljetnica rođenja obilježila 2020. godine. Posvetio je značajan dio svoga glazbenog života studiji i izvedbi Beethovenovih djela. Na nizu isključivo Beethovenovih koncerata 1970. (dvjestogodišnjica Beethovena) predstavljen je na Public Broadcasting System televiziji na istaknutom koncertu Beethovena. Rotman nastavlja izvoditi djela Beethovena u recitalu i s orkestrom. Uz koncert, pijanist će ispričati svoje kršćansko svjedočanstvo.

Radionica "Emocionalno opismenjavanje djece i mladih"
2022-09-28 16:30 - 18:00 (Europe/Zagreb) | Dubrovačke knjižnice, Znanstvena knjižnica, Ul. Cvijete Zuzorić 4, DUBROVNIK, Dubrovačko - neretvanska županija, 20000, Croatia (Local Name: Hrvatska)
Odjel za djecu i mlade Dubrovačkih knjižnica organizira drugi ciklus od osam besplatnih radionica za učenike 8. razreda osnovnih škola na temu „Emocionalno opismenjavanje djece i mladih“ – poticanje pozitivnog razvoja djece i mladih te razvoja njihovih emocionalnih vještina. Radionice će se održavati u prostorijama Dubrovačkih knjižnica (Narodna knjižnica Grad, Od Puča 6) jednom mjesečno. Prva radionica će se održati 28. rujna 2022., s početkom u 16:30 u prizemlju Narodne knjižnice Grad.
Radionice provodi Kristina Rožić, magistra znanosti za organizacijsko ponašanje, sa specijalizacijama na području treninga i razvoja, upravljanja promjenom i ljudskim potencijalima, ispred IN MEDIAS RES, obrta za savjetovanje u vezi s poslovanjem i ostalim upravljanjem.
Broj sudionika na radionicama je ograničen pa se mole svi zainteresirani za sudjelovanje da se prijave putem e-pošte: djecji@dkd.hr ili na Messenger Odjela za djecu i mlade.

Otvorenje izložbe Anamarije Bezek "Nedokučive visine"
2022-09-28 19:00 - 21:00 (Europe/Zagreb) | Lazaret, DUBROVNIK, Dubrovačko - neretvanska županija, 20000, Croatia (Local Name: Hrvatska)
U srijedu 28.9. u 19 sati u Galeriji Otok otvorit ćemo izložbu Anamarije Bezek “Nedokučive visine” i sve vas s veseljem pozivamo na otvorenje i druženje na našem pižulu.

… Levitirajuće forme zvijezdi simboličnog broja 22 istovremeno prikazuju paradoks jednog bestežinskog lebdećeg stanja koji je pak omeđen čeličnim žicama. Posjetitelji instalacije koju u
nju jednostavno mogu i ući te se provući između grupiranih zvijezda putnici su namjernici na putu sudbine u kojoj se njihova namjera propituje. Izolirani od vanjskog svijeta i uklopljeni u novostvoreni paralelni mikrokozmos, posjetitelj
izložbe nalazi se u okruženju u kojemu su njegove misli usmjerene isključivo ka suočavanju s njima samima, hvatajući se u koštac s našim vlastitim trenutačnim životnim nadama i očekivanjima naizgled nedokučivih visina. U konceptu prostorne instalacije Anamarije Bezek na ovaj su način udružene čovjekova nada i podsjećanje na tu nadu, ali i određena sigurnost naše zvijezde pratilice koja nam omogućava da upravo te nade naiđu na plodno tlo naših ideja proizašlih iz kontemplativnih trenutaka…
(iz teksta Jelene Tamindžije Donnart za katalog izložbe)

Anamarija Bezek rođena je u Dubrovniku. S glinom se upoznala u likovnoj radionici prof. Agnes Velikonje u Osnovnoj školi Lapad, a od 1995. do 2000. keramički zanat je učila kod majstor – lončara Karin Garmsen – Fradl. Od 2005. godine vodila je galeriju Luna na Babinom kuku, a 2010. godine s Majom Kovačević otvara Atelier ma’AM. Na Sveučilištu u Dubrovniku, Odjelu za umjetnost i restauraciju diplomirala je konzervaciju i restauraciju. Radila je na obnovi kulturne baštine u Hrvatskoj i Italiji, a uža specijalnost joj je restauracija stucca. 2020. godine u prostorima tvornice TUP otvara AB atelier.
Izlagala je na više samostalnih i skupnih izložbi u Hrvatskoj i inozemstvu. Kreirala je i vodila brojne radionice keramike za djecu i odrasle. Članica je Art radionice Lazareti, Hrvatskog društva likovnih umjetnika Dubrovnik i ICOMOS-a. Živi i stvara u Dubrovniku i Podkočinama na Pelješcu.

Izložba “Nedokučive visine” se može posjetiti do 14.10. radnim danima od 12 do 19 sati, a u drugim terminima prema dogovoru.

Predstavljanje knjige Nade Grujić "Dubrovačka ladanjska arhitektura"
2022-09-30 19:00 - 20:30 (Europe/Zagreb) | Ljetnikovac Sorkočević Lapad, DUBROVNIK, Dubrovačko - neretvanska županija, 20000, Croatia (Local Name: Hrvatska)
Institut za povijest umjetnosti iz Zagreba u suradnji sa Zavodom za povijesne znanosti HAZU u Dubrovniku predstavlja knjigu Nade Grujić “Dubrovačka ladanjska arhitektura”.
Objavljena u izdanju Instituta za povijest umjetnosti 2021. godine, monografija Nade Grujić “Dubrovačka ladanjska arhitektura” sintezno je djelo koje donosi najaktualniji i najcjelovitiji uvid u stanje spomenika i stanje istraženosti arhitekture dubrovačkih ljetnikovaca. Osim na genezu samoga fenomena te arhitektonsko-stilsku interpretaciju najvrjednijih i najbolje sačuvanih ladanjskih sklopova iz vremena renesanse (15. i 16. stoljeća), autorica usmjerava pozornost i na ljetnikovce u razdoblju baroka (17. stoljeće) i njihove povijesne mijene poslije pada Republike, sve do suvremenog doba. Uz znanstveni doprinos poznavanju kulture dubrovačkog ladanja – na prostoru od Pelješca i Elafita, preko Primorja, Rijeke dubrovačke, Gruža i neposredne okolice Dubrovnika do Župe, Konavala i Cavtata – monografija Nade Grujić ujedno je i polazište za sva aktualna i buduća promišljanja o zaštiti i obnovi dubrovačkih ljetnikovaca, jedinstvenog segmenta dubrovačke, hrvatske i svjetske baštine.
Knjigu će predstaviti dr. sc. Joško Belamarić, a nazočnima će se obratiti i urednik izdanja dr. sc. Danko Zelić te autorica prof. dr. sc. Nada Grujić.
Petak, 30. rujna 2022., u 19 sati, Ljetnikovac Sorkočević, Lapad

Proslava 500 godina ljetnikovca Petra Sorkočevića u Lapadu
2022-10-01 10:00 - 13:00 (Europe/Zagreb) | Ljetnikovac Sorkočević Lapad, DUBROVNIK, Dubrovačko - neretvanska županija, 20000, Croatia (Local Name: Hrvatska)
Proslava obljetnice 500 godina gradnje ljetnikovca Petra Sorkočevića prigoda je da se na njegovu primjeru objasni izuzetna vrijednost ladanjskih sklopova dubrovačkog područja, o čemu će održati predavanje najveći stručnjak za tu temu, prof. dr. Nada Grujić.
U nastavku će se prikazati rezultati dovršenih i tekućih projekata restauracije ljetnikovca i njegova umjetničkog inventara i predstaviti vrijedna knjižnična zbirka.
U drugom dijelu proslave bit će promovirana četiri od ukupno desetak izdanja Zavoda za povijesne znanosti HAZU objavljenih posljednjih godina.
Na kraju proslave, uz vodstvo djelatnika Zavoda, zainteresirani će građani moći razgledati unutrašnje i vanjske prostore ljetnikovca.

Govor straha i kazne: odredbe dubrovačkog Statuta o kažnjavanju, predavanje Nelle Lonza
2022-10-03 19:00 - 20:30 (Europe/Zagreb) | Lazareti, lađa V, Frana Supila 10, DUBROVNIK, Dubrovačko - neretvanska županija, 20000, Croatia (Local Name: Hrvatska)
Predavanje akademkinje Nelle Lonze „Govor straha i kazne: odredbe dubrovačkog Statuta o kažnjavanju“ održat će se u ponedjeljak, 3. listopada 2022. u 19h u Lazaretima (5. lađa).
Ovo je prvo iz ciklusa predavanja kojim Dubrovačka baština u suradnji sa Zavodom za povijesne znanosti HAZU u Dubrovniku obilježava 750 godina dubrovačkog Statuta.

STEM ambasadori: Budi dio zelene budućnosti
2022-10-04 18:00 - 19:00 (Europe/Zagreb) | Saloča od zrcala, DUBROVNIK, Dubrovačko - neretvanska županija, 20000, Croatia (Local Name: Hrvatska)
U suradnji s Dubrovačkim knjižnicama, u utorak, 4. listopada 2022., s početkom u 18 sati u Saloči od zrcala, učenici 4. razreda Biskupijske klasične gimnazije Ruđera Boškovića s pravom javnosti – Lucija Đevoić, Karmen Zakarija, Nikolina Marušić, Antun Pendo i Baldo Petar Tutman predstavit će svoje video uratke, koncepte obalnih gradova otpornih na porast razine mora. Radovi su nagrađeni na natječaju koji je, pod motom “Budi dio zelene budućnosti”, raspisala Udruga za promicanje biologije i srodnih znanosti Bioteka.
Izboru ove, interdisciplinarne teme pridonio je i interes ovih mladih ljudi prema prirodnim i društvenim znanostima, o čemu će također biti govora. Uz predstavljanje radova, mladi će s prisutnima podijeliti i svoja iskustva sudjelovanja u petodnevnom STEM kampu u Znanstveno edukacijskom centru Višnjan, koji je ujedno bio nagrada za uloženi trud i kreativnost i gdje su proučavali taksonomiju živoga svijeta, učili o načinima ekstrakcije kofeina iz čaja, statistički prikazivali rezultate i programirali. Pozivamo sve zainteresirane da nam se pridruže i saznaju sve o nagrađenim video uradcima i iskustvima pet učenika Biskupijske klasične gimnazije Ruđera Boškovića!

Dalmatinski ciklus
2022-10-04 21:00 - 22:30 (Europe/Paris) | Knežev dvor, Pred Dvorom 3, DUBROVNIK, Dubrovačko - neretvanska županija, 20000, Croatia (Local Name: Hrvatska)
4. listopada u 21 sat u Kneževom dvoru nastupiti će Zadarski komorni ansambl pod dirigentskom palicom Pavla Zajceva, a kao solistica će im se pridružiti čelistica Kajana Pačko.
